Seinastu ÍF-dystirnar hevur Lawal ikki verið serliga eyðsýndur, men í dag broyttist brádliga alt,“ gamli” Lawal var aftur at síggja á vøllinum, og gjørdi hann rættiliga vart við seg við fram úr góðum spæli. Liðið vit spældu ímóti var vælleikandi HB-liðið, sum í longri tíð hevur ligið á odda í bestu deildini. Fuglfirðingar fótaðu sær aftur á Svangaskarði seinasta hósdag, eftir tvey eyðmýkjandi tap, og vístu tá, at liðið eigur at liggja fremri enn tað ger–og treytin fyri tí, er at gera tað rætta. Tað rætta varð gjørt á Svangaskarði. Allir spælarar royndi sítt besta, lyftu í felag og tað gav úrslit, ið var fult uppiborið. Mong vóru tey, ið stúrdu fyri dystinum móti einum vælleikandi HB-liðið, men hyggja vit eftir úrslitunum, ið vit hava fingið móti HB í Fuglafirði seinastu árini, so eru tey rættiliga góð, so í so máta, høvdu vit einki at vera bangin fyri. HB liðið byrjaði betur, spældu sum altíð, vakran og undirhaldandi fótbólt, men sum tíðin leið, kom okkara lið meira inn í dystin, og vit sóu tvey rættiliga jøvn lið, ið stríddust av øllum alvi. Tá ið spælt var í 20 minuttir, varð brotsspark dømt til HB-liðið, ið var fullkomuliga óneyðugt at gera. Kristian Mouritsen sveik ikki álitið, so varð 1-0 til HB. ÍF-liðið fall ikki í fátt av hesum, men spílaði seg alsamt meira út, og so einaferð bragdaði. Miðvallarspælið riggaði væl í dag, og samspælið millum verju og miðvøll riggaði somuleiðis væl. So einaferð eydnaðist tað Lawal at fara ígjøgnum alla HB-verjuna og so senda bóltin í netið til støðuna 1-1. Stutt eftir svaraði HB aftur og fekk næsta málið, so varð støðan 2-1. Fuglfirðingar hildu fram at trýsta, og so einaferð, eftir trunkaspæl frammanfyri HB-málið, eydnaðist tað Boga at seta bóltin í málið til støðuna 2-2. ÍF-spælararnir vórðu fyltir við sjálvsálitið, teir trúðu allir upp á, at tað fór at bera til at basa HB, og teir stríddust allir sum ein–eingin sveik. Og mín sann eydnaðist tað“ gamla” málrevinum Lawal at gera triðja málið, tá ið hann trillaði runt við HB-verjuni og setti bóltin trygt í netið til støðuna 3-2. Frøin á bakkanum í Fløtugerði var øgilig, og tað var eins og fuglfirðingar tevjaðu ein sigursdyst. Og rætt trúðu teir, tá ið lítið var eftir av dystinum, fekk Lawal bóltin í vinstru síðu, slapp fram við verjuna hjá HB-liðnum og dundraði til úr spískum vinkli, og bólturin sat trygt í netinum í handaru stong, so støðan gjørdist 4-2. Eitt fram úr vakurt mál. Liðini trýstu, alt tey orkaðu, tað ið eftir var av dystinum, men fleiri mál komu ikki, ÍF-liðið hevði megnað at vunnið 4-2 á fræga HB-liðnum. Einki minni enn eitt bragd. Undir dystinum hendi tíverri tað, at okkara raski og ágrýtni spælari, Karl Løkin varð skaddur, og sjúkrabilur kom inn á vøllin eftir honum. Talan var um eitt hendilgt óhapp, og vit ynskja og vóna, at Karl kemur skjótt fyri seg aftur. Næsti dystur verður móti NSÍ í Fuglafirði. Tað verður dysturin, tá ið ÍF fer at vinna á NSÍ og turka skommina av seinastu dystunum móti sama liði av sær.